Ole M. Nielsen (KRF), 1999-10-29:
Jeg tilslutter mig fuldt ud, at det her er en præcisering af loven og ikke en opstramning.
Jeg så gerne en opstramning, men det er ikke tiden for det nu.
Det må vi arbejde for, når vi skal til at revidere den om et års tid.
Jeg erkender også, at det er vanskeligt, og jeg erkender i det hele taget, at lukkeloven er en vanskelig sag for os og for de fleste undtagen for dem, der vil have den fuldt liberaliseret.
Vi ser helst i vort parti en restriktiv lukkelov.
Vi mener faktisk, det er godt for familien og for mennesker i det hele taget at have en dag, hvor de er fri for at bekymre sig om, hvordan de får mest muligt ud af deres penge, eller hvordan de får dem bedst brugt; men vi vil også bøje os for, hvad der er politisk muligt.
Ikke for udviklingen, den nægter vi at bøje os for, men vi kan selvfølgelig se, hvad der er politisk muligt.
Dansk Folkepartis ordfører siger, at forbrugerne skal have en valgmulighed.
Ja, det får de også ved en liberalisering af lukkeloven - men på kort sigt vel at mærke, ikke på lang sigt.
Det er da klart, at hvis man liberaliserer fuldt ud, er det at give fuld frihed til markedsøkonomien, og markedsøkonomien er et ganske effektivt system, ingen tvivl om det.
Det er et godt sigtesystem, som sorterer dem, som ikke er så store og ikke så effektive, fra.
Så er det selvfølgelig de store kapitalkæder, der vinder på lang sigt, og derfor bliver det også dyrere for forbrugerne på lang sigt, det er klart. Hvordan skulle det være billigere at have butikkerne åbne med personale ansat 7 dage om ugen for at sælge for de samme kroner?
For vi må vel have sådan cirka de samme kroner at bruge i Danmark.
Hvorfor skulle det blive billigere at fordele åbningstiden og arbejdstiden på 7 dage om ugen?
Så siger man - om nogen - at sådan en lukkelov her er konkurrenceforvridende.
Ja, det er den.
Den skævdeler til fordel for de små, og det er det, vi ønsker.
Så det er fuldstændig korrekt. Så sagde Venstres ordfører, at vælgerne skal have tid til at henvende sig.
Det er derfor, man skal have den her behandling trukket ud.
De skal have tid til at henvende sig til deres politikere selvfølgelig for at påvirke os og for at spørge, hvordan det hele hænger sammen.
De, hvis interesser vi varetager her, behøver det ikke.
Dem har vi faktisk været i rig kontakt med i halvandet år, nemlig de selvstændige erhvervsdrivende.
Det er deres interesser, vi varetager her, og de har henvendt sig masser af gange.
De vil have en nogenlunde fastholdelse af den lukkelov, vi har her.
Forbrugernes interesser?
Ja, forbrugerne og vælgerne, der er sådan cirka sammenfald mellem de to grupper, har jeg lagt mærke til, og deres interesser tror vi faktisk at vi varetager også ved at fastholde denne her lidt restriktive lukkelov.
Så er der jo billige argumenter til fals i dag, når man kan købe dem i Aktuelt.
Jeg ved ikke, hvad sådan en avis koster.
Her i huset kan vi læse den næsten gratis.
Til den dér med tankstationerne og de dér 23 OBS'er og Bilka'er: For det første omsætter både OBS, Bilka og tankstationerne en ganske begrænset del af dagligvarehandelen.
Det er jo slet ikke dem, det handler om. Det handler jo om Føtex og Superbrugsen og Kvickly og købmændenes store supermarkeder osv.
Det er dem, vi vil begrænse i forhold til de selvstændige erhvervsdrivende.
Og dem, vi snakker om dér, omsætter vel omkring halvdelen af dagligvarerne.
Det er jo dem, den lov her handler om, og selvfølgelig også Bilka og OBS, men de er mindre.
Men når vi har dem inde i billedet, så er det faktisk helt udmærket at få dem ind i billedet, fordi Bilka og OBS og også Føtex og de andre konkurrerer jo ikke kun med dagligvarebutikkerne.
De konkurrerer jo i høj grad med udvalgsvarebutikkerne, og det er ligesom, at det lidt bliver glemt i den debat her, at det jo er udvalgsvarebutikkerne, det går ud over, når vi får en liberalisering af lukkeloven.
De selvstændige erhvervsdrivende gider simpelt hen ikke at have deres butikker åbne 7 dage om ugen.
Vi fjerner bymiljøet.
Vi får i det hele taget et langt kedeligere samfund, hvor det bliver besværligt at købe ind, og hvor man i hvert fald kun kan det, hvis man er selvkørende.
Det er ikke det samfund, Kristeligt Folkeparti ønsker.
Så nævner Dansk Folkepartis ordfører, at fremtidsforskerne siger sådan og sådan, og de må vel have forstand på det.
Det er det, en fremtidsforsker kan, og de kan godt se, at vi har nogle holdningsløse politikere, som kun følger udviklingen og ikke vil prøve at styre den.
Det er lige nøjagtig det, fremtidsforskere kan se.
De gør ikke noget som helst andet end at lægge linealer ud efter, hvad udviklinger der er i samfundet her og nu, og hvad de måske kan se der er holdninger til at få ændret, og i øjeblikket er holdningen liberalisme, den er fri markedsøkonomi, og det er der også nogle steder man har haft, og der er nogle steder, man har det.
De har f.eks. fået det i de tidligere kommunistiske lande, de østeuropæiske lande.
Dér har de fri markedsøkonomi og liberalisme.
Og hvad betyder det?
De kloge narrer de mindre kloge.